1. A fény is anyag, mert kölcsönhatásra képes. Miközben más testeken változást hoz létre, önmaga is megváltozik. Pl. gyengül, haladási iránya, olykor még a színe is megváltozik.
2. A fény egynemű anyagban egyenes vonalban terjed. Ebből következik, hogy az át nem látszó testeknek árnyéka van. Fénytanilag az a közeg sűrűbb, amelyben a fény terjedési sebessége kisebb.
3. A fény olyan sugárzás, amely fényérzetet kelt. - A fény fogalmának ez a meghatározása természetesen az emberi megismerés során alakult ki, így az emberi látást veszi alapul.
4. A fény azonban nemcsak emberi szemmel, hanem különböző hatásai folytán más sugárzásmérő eszközökkel is tanul­mányozható. Ismert például, hogy a fény kémiai változást okoz egy fényképlemezen, működésbe hozza a fotocellát, hőhatása pedig érzékeny hőmérőkkel (termoelemekkel) is kimutatható.
5. Ilyen eszközökkel mutatható ki, hogy vannak olyan sugárzások is, amelyek fizikai tulajdonságaikban megegyeznek a látható fény tulajdonságaival, de az emberi szem nem érzékeli őket. Ilyenek például az infravörös vagy az ultraibolya "fény", tágabb értelemben pedig minden elektromágneses sugárzás.
6. Az élőlények érzékelésének tanulmányozása során is bebizonyosodott, hogy a különböző állatok más-más, az embertől különböző tartományokat látnak az elektromágneses sugárzásból, tehát a fény nemcsak a műszerek, hanem az élővilág számára is tágabb fogalmat jelent, mint az emberi szem számára látható fény.
7. Látásunk révén szerezzük a környezetünkből a legtöbb információt, a becslések szerint az összes információ kb. 80-85%-át.
8. Ennek egyik "mérhető" bizonyítéka, hogy a szemet az agyi látóközponttal összekötő látóideg mintegy tizennyolcszor annyi idegsejtből áll, mint a fülből jövő információk szállítására szakosodott hallóideg. Ez a mennyiségi különbség minőségi különbséget is jelent, a vi­zuálisan értelmezhető információ sokkal komplexebb. Míg a hal­lottakkal gyakran előfordul, hogy valamit értelmezhetetlen zajként érzékelünk, a látásunkkal ez sokkal ritkábban fordul elő.